Nuwe gesigte in 'Suidooster' te sien | Netwerk24
21 Augustus 2019 12:21
Adams is veral bekend vir optredes in musiekblyspele soos Marc Lottering se Auntie Merle: The Musical asook David Kramer en Taliep Petersen se District Six: The Musical.
Volgens Adams, wat Dinsdag sy eerste toneel verfilm het, sal hy in Oktober en November in Suidooster as Gavin, 'n dansinstrukteur, te sien wees.
"Ek het 'n paar weke terug 'n oproep van Suidooster se dialoogafrigter, Oscar Petersen, gekry dat ek vir 'n oudisie moet kom," sê Adams.
"Dit is baie senutergend, want die akteurs by Suidooster is almal ongelooflik talentvol en 'n mens is so bang jy steek af. Maar almal is baie professioneel en ek voel sommer dadelik deel van die Suidooster-familie."
Loukmaan Adams in Suidooster as Gavin, 'n dansinstrukteur.
Dit was ook nie Adams se eerste oudisie vir 'n rol in die gewilde sepie nie.
"Ek het in 2017 ook vir 'n oudisie gekom vir die rol van Mymoena se broer, Ismail, maar Sherman Pharo het dit toe gekry," sê hy.
Wilmer Müller, publisiteitsbestuurder van Suidooster, sê die vervaardigers het dadelik hul oog op Adams gehad toe die skryfspan met die karakter van Gavin vorendag gekom het.
"Ons kan egter nie nou te veel oor die karakter se storielyn verklap nie, maar die rol van Gavin pas hom soos 'n handskoen," sê Müller.
Leighman Marshall (11) as Quinton, 'n weeskind.
Die bekroonde verhoogakteur Richard September sal ook van 2 September af vir amper twee maande in Suidooster as die karakter Bennie te sien wees.
'n Ander nuwe lid van Suidooster se permanente rolverdeling is Leighman Marshall (11), wat ook in die nuwe rolprentweergawe van Fiela se kind die rol van die jong Dawid Koemoetie vertolk. Sy karakter in Suidooster is Quinton, 'n weeskind.
Jawaahier Petersen, wat vroeër vanjaar as Kaashifa haar verskyning in Suidooster gemaak het, sal van 16 September af permanent in die sepie te sien wees.
Suidooster het onlangs aangekondig dat die veteraanaktrise Annelisa Weiland Johannesburg vir Kaapstad verruil en van November af nog 'n permanente gesig in die sepie gaan wees.